Yook 119
Alef
1 Kaneya yi kuu yi dobiri kerekmen kuu demkoronmo kuu amun kerundoon,
Yariman ye amob awine kandi kerekmen yaambed doriibdan kui.
2 Kaneya yi kuu ye kerekmen korokboon ye weng yaa awine kande doriib kuu amun kerundoon,
yi meeni inamen kumundin kumbed ye ande onmiibdan kui.
3 Yi kuu angkon unitab ye inamen yaa ma awinimokban kerenib
ye kiwaan arimo weniib kui.
4 Ebbed eb kongamki yamob dakme nongkobewen kuu,
nubbed korem awine kande amukni dowad.
5 Ne dowaken darewoob kuu ne inamen kuu kangdommo kerok,
ebbed wongkewen yamob awine kandi dowad.
6 Ebbed kwanime andi ye weng ongmewen kuu andangke meenaniin kuu
ne kuu karak bobni yaa nen kowaibban.
7 Ne kuu eb wengyundi yorokmo yaa kaadkeraniin kuu
ne niindem aom kangdommo kereni eb yaa eso andaniin.
8 Ne kuu ebbed wongkewen yamob awine kandaniin,
ne kuu kumundin domowaab.
Bet
9 Kewedman kuu komarewa kere ye dobiri kerekmen kuu karadmo keraneen?
Ye kuu eb weng yaambed dobaraneen kumbed kii.
10 Ne kuu ne niindem aom kumundin kumbed eb ande onmiin,
domowaawe ebbed kwanime andi ye weng kuu domonene kimyen wanain.
11 Eb weng kuu kube ne niindem aom awine amuknaan,
eb yaa ambarakmain andi dowad.
12 O Yariman, amun kerundi kuu eb yaa angkeen,
ebbed wongkewen yamob kuu kedmengkawe.
13 Eb mongkodkonombed dakmewen yamob korem kuu
nembed dakmenabaan.
14 Yiribman yemoon kai ye karubbed ye yiribman yaa kubemoon areb kuu
eb kerekmen korokbewen ye weng awine kandi yaa kubaan.
15 Ne kuu eb kongamki yamob kuu kube meendobeni,
eb dobiri kerekmen yaa kuu andangke meendobaniin.
16 Ne kuu ebbed wongkewen yamob yaa kubaniin,
kwane eb weng kuu nonondandainban.
Gimel
17 Eb dememan ne yaa amun amun kamewe.
Kwananeeb kuu wad dobereni eb weng awine kande dobaraniin.
18 Ne indob nandebko
manimanandeb ye weng eb amob aom kuu wedmenaba.
19 Ne kuu okad kari kee norod karub kowe,
ebbed kwanime andi ye weng kuu ne yaa biknewaab.
20 Ne kuu ebbed dakmewen ye amob yaa moom dowakeniib kowembirimain kowe,
ne niindem aom kuu yewed aneen.
21 Kerengkandan kuu butun kamendewen, yi yaa kuu ongkandimaab,
kwane yi kuu ebbed kwanime andi ye weng yaa koronde kimyen winimaib.
22 Ne kuu eb kerekmen korokbewen ye weng yaa awinaan kowe,
damangkawidaniib ne yaa daawidaniib ne yaa kuu ben kiradme.
23 Korok korok kuu nedbe diberenib ne yaa wengamborokbanabimaib kuned,
eb dememan ne kuu ebbed wongkewen yamob yaa kube meendobembirimain.
24 Eb kerekmen korokbewen ye weng kuu dowaken darewoowiib keraan,
kuye weng kuu ongkande inamen yaa awandidan areb.
Dalet
25 Ne kuu nen okad yiri kankubunoon kowe,
eb weng yaambed ne nen ongmebko wadkera.
26 Ne dobiri kerekmen dakmaana ebbed inanduwewen,
ebbed wongkewen yamob kedmengkawe.
27 Eb kongamki yamob ye kerekmen kedmengkawebko kaadkera,
kwananeeb kuu binangke eb yaa anam andi yeman yaa kuu kube meendobaniin.
28 Ne niindem aom kuu mimyob wandaan kumbed wuud kere wanaan,
eb weng yaambed aromkono kawe.
29 Birandi ye inamen ne meeni aom angkeen kuu kankorare.
Ne yaa kuu amun kame eb amob kedmengkawe.
30 Ne kuu inamen ongmeni ma korondiyiibban weng awini kerekmen yaambed doriin,
ne kuu ebbed dakmewen ye amob awine kanda andaan.
31 Eb kerekmen korokbewen ye weng kuu kamkonomo awinaan,
o Yariman, ne kuu nen karak ari kowaab.
32 Ebbed kwanime andi ye weng ye kiwaan arimbed dodkanmo weniin,
amborom kuu ne yaa kuu inamen kaadkeri ariyiib kawewen kowe.
He
33 O Yariman, ebbed wongkewen yamob awini ye kiwaan kedmengkawe.
Kwananeeb kuu kuyamob kuu awine kande dobaraniine wene yimin wandaneen.
34 Ne yaa inamen kaadkeri kankawebko eb amob wengambere awineni
ne niindem aom kumundin kumbed awine kanda.
35 Ne onmewebko ebbed kwanime andi ye weng kerekmen ye kiwaan arimbed dodkanmo wana,
amborom kuu kuyaa kuu kubi dowakeniib kerimain kowe.
36 Eb kerekmen korokbewen ye weng yaa kuu ne mimyob nenduneb amonombe ari kowe.
Ne kuu ongmewebko kirim ye inamen kuu koronda.
37 Kerengkan keri ye kumkam yaa kuu ne indob kuu kiwaan kimyen yaa nen kowe.
Eb kerekmen yaa dobiri ye inamen ika kawebko awine aromna.
38 Eb dememan ne yaa ebbed weng kunduk kowewen kuu kwane awine.
Kwananeeb kuu une bumangki ye inamen kuu darewoob keraniin.
39 Yi damangkawi weng yaa wengambere unaan kuu kankorare,
amborom kuu ebbed dakmewen ye amob kuu amun kowe.
40 Kedi, eb kongamki yamob yaa kuu moom dowakeniib kowembirimain kii,
Eb yorokmo kerekmen yaambed ne kuu ongmewebko wadkera.
Waw
41 O Yariman, eb womoniyiibban ye mimyob dowaken kuu ne yaa monok.
Eb weng kunduk yaambed ne kuu arewa yaa burudande nende.
42 Kwananeeb kuu damangkawi ye karub yaa inandunaniin,
amborom kuu eb weng yaa angkumone doriin kowe.
43 Ne kuu ebbed dakmewen ye amob yaambed kwananeen ande yedmaan kowe,
eb amob ne mongkodkono ari angkeen kuu bingewande kanwanaab.
44 Kowe ne kuu eb amob yaamo awine kamembaraniin,
aron korem korem.
45 Kwane ne kuu obonmo aombed wananiin,
amborom kuu eb kongamki yamob awine dobiri kerekmen onmimain kowe.
46 Ne kuu eb kerekmen korokbewen ye weng kangkon kingdan yaa dakmendaniin,
kwananiin kuned karak kandainban.
47 Kwane ne kuu ebbed kwanime andi ye weng yaa kubi dowakeniib kerimain,
amborom kuu ne inamen mimyob korem kuu kuyaa kowaan kowe.
48 Ebbed kwanime andi ye weng kuu barang darewoob ande kankoonimain,
kuyamob kuyaa kuu ne inamen mimyob korem kowaan,
kwane ne kuu ebbed wongkewen yamob kuu kube meendobembaraniin.
Zayin
49 Eb weng kunduk eb dememan ne yaa kawewen kuu ika meene,
amborom kuu ebbed ne yaa kuu ari kwananeen andi ye inamen kawewen kowe.
50 Ne dabab kandaan yaa mimyob wandi kankubuni yeman kukei,
eb weng kunduk yaambed ongmeweewa wadkeraan.
51 Kerengkandanbed ne yaa kuu naawonmo damangkawimaib,
kumban ne kuu eb amob yaa koronde kimyen winimokban.
52 O Yariman, eb amob unyeman anukbed dakme nongkobewen kuu ika meenaan,
kowe ne mimyob wandi kuu kankubunoon.
53 Arewa kamenabidanbed eb amob yaa wunekariwen kuyaa kuu
amot denemoon areb yi yaa naawonmo kongendaan.
54 Ebbed wongkewen yamob kuu ne yook kii,
okad kari kee norod doriin yaron aombed kui.
55 O Yariman, amnoom kuu ewaningko yaa ika meenimain,
kwane eb amob awine dobaraniin.
56 Ne kwane awine dobara andi ye weng kukei,
eb kongamki yamob kuu awine kandimain.
Het
57 Yariman, ne dobiriyiib yumboniib kuu ebbed ongmewen.
Ne weng kunduk ongmaan kuu eb weng awine kandembara andaan.
58 Ne niindem aom kumundin kumbed eb kubi dowaken kuu ne yaa keewe.
Eb weng kunduk yaambed kabamon kondewen ye mimyob dowaken keewe.
59 Ne dobiri kerekmen yaa andangke meendobaan kowe,
amonombeni eb kerekmen korokbewen ye weng ye yoman dodkanmo weniin.
60 Ne kuu erebnarainban nindorokiibbed
ebbed kwanime andi ye weng awine kandaniin.
61 Arewa kamenabidanbed ne kuu nen nongbed yerengkaniib kuu
ne kuu eb amob nonondandainban.
62 Ebbed dakmewen ye amob kuu yorokmo kowe,
amnomnom yaambed yeedereni eb yaa eso andaniin.
63 Ne kuu eb yaa unimaibdan yaa angkodmendimain,
eb kongamki yamob awinimaibdan kangkon angkodmendimain.
64 O Yariman, okad kari kee eb womoniyiibban ye mimyob dowaken kuu derendaroon.
Ebbed wongkewen yamob kuu kedmengkawe.
Tet
65 Eb dememan ne yaa kuu amunmo kamenabewen,
o Yariman, eb weng yaambed kwane kamewen kui.
66 Ebbed kwanime andi ye weng yaa anam andaan kowe,
andangki amuniib inamen kaadkeriyiib kedmengkawe.
67 Dabab ne yaa minindo yaron anuk kuu ne kuu kimyen wanaan,
kumban kibikee ne kuu eb weng awine kandimain.
68 Eb kuu amun, angkon eb kuu amunmo kamenabimaab,
kowe ebbed wongkewen yamob kuu kedmengkawe.
69 Kerengkandanbed ne dowad dudanabi weng dakmiwen kuned,
eb kongamki yamob kuu ne niindem aom kumundin kumbed awingkaniin.
70 Yi niindem aom kuu kamkonomo,
kumban ne kuu eb amob yaa kubi dowakeniib kowaan.
71 Dabab ne yaa monoon kuu amun,
amborom kuu kuyaambed ebbed wongkewen yamob kedmengkawoon kowe.
72 Eb mongkodkonombed dakmewen yamob kuu miin manimanandeb andaan,
od gold tausen yemooniib od silvaa tausen yemooniib arebban.
Yod
73 Ne kuu eb dingkimbed ongmewen, kwane ebbed ne id kuu wuub nimingkewen,
kwane ebbed inamen kaweebkob ebbed kwanime andi ye weng kuu nekaadkeraan.
74 Ne kuu eb weng yaambed anam kwananeen ande meedme doriin kowe,
eb yaa unimaibdan kuu ne yaa wedmewenib kubime.
75 O Yariman, nekaad eb wengyundi weng kuu yorokmo kii,
kwane eb ma korondiyiibban weng awini ye kerekmen yaambed eb kuu ne yaa didangke dabab kawewen.
76 Eb dememan ne yaa weng kunduk kowewen yaambed kwane ambangkoko,
eb womoniyiibban ye mimyob dowaken kumbed ne mimyob wandi kankubunok.
77 Eb amob yaa kubi dowakeniib keendimain kowe,
mimyob keewebko wad dobara.
78 Kerengkandanbed ne dowad dudanabi weng dakmimaib kumbed ne yaa ambarakmimaib kowe, ebbed yi yaa karak konde.
Kumban ne kuu eb kongamki yamob yaa kube meendobaniin.
79 Eb yaa unimaibdan kuu neyiib yaa minime,
eb kerekmen korokbewen ye weng yikaaddan kui.
80 Ebbed wongkewen yamob yaa kuu ne niindem aom ambarakmiyiibban kerok,
kwananeen kuu ne kuu nen karak ari kowaibban.
Kaf
81 Ebbed arewa yaa burudande nendi dowad ne niindem aom kuu moom dowakeniib koweni miin yiminban keraan,
kumban eb weng yaa kwananeeb ande kowaan kii.
82 Ne kuu eb weng kunduk yaa kwanok ande onmoni nindob yidnoon,
kwane yedmimain, “Komo aron arimbed ne mimyob wandi kuu kankubunaneeb?” andimain.
83 Ne kuu wain ok yeman ba kadbed ongmiwen amareng aom angkemoon areb keraan kumban,
ne kuu ebbed wongkwewen yamob yaa nonondandainban.
84 Eb dememan ne kuu aron komoyiib kwane meedmaniin?
Komo aron arimbed ebbed ne nenbandimaibdan yaa kuu ukum kondaneeb?
85 Kerengkandanbed ne kombiri dowad dem nidkanabiwen,
kowe eb amob dookbiwen.
86 Ebbed kwanime andi ye weng korem kuu angkumone dori yeman.
Karub kuu dudanabe nenbandimaib kowe awawe.
87 Yimbed okad kari kee ne kuu monmarok andiwen,
kumban ne kuu eb kongamki yamob yaa ma wunekarindo.
88 Eb womoniyiibban ye mimyob dowaken yaambed ongmewebko wadkera.
Kwananeeb kuu eb kerekmen korokbewen ye weng ebbed dakmewen kuu awinaniin.
Lamed
89 O Yariman, eb weng kuu aron korem kwane angkimbaraneen,
eb weng kuu Ewen aombed kangdommo awine angkeen.
90 Eb ma korondiyiibban weng awini kerekmen kuu nimakarub yaro dobere dobere yaro wananiib korem aom kwane angkimbaraneen.
Ebbed okad kee ongmeneb yumbon koweewa, kwamunemo angkimbureen.
91 Kumkam korem kuu ebbed dakmewen ye amob yaambed kwane dangoon,
amborom kuu kumkam korem kuu eb deme yeman kowe.
92 Ne kuu eb amob yaa kubi dowakeniib kerindo karen,
dabab ne yaa monoon kumbed bobnaan karen.
93 Eb kongamki yamob kuu ma nonondandainban,
amborom kuu kuye amob yaambed ebbed ongmeweewa wadkeraan.
94 Ne kuu ebman kowe, ne kuu arewa yaa burudande nende,
amborom kuu eb kongamki yamob awine dobiri kerekmen onmimain kowe.
95 Miin arewa kamenabidan kuu ne neene monmarem ande meedmiib,
kumban ne kuu eb kerekmen korokbewen ye weng yaa andangke meendobaniin.
96 Nembed kumkam korem wedmaan kuu ye yiminiibmo kii,
kumban ebbed kwanime andi ye weng kuu ye yiminiibban kii.
Mem
97 O, eb amob kuu mimyob dowaken darewoob kerimain kii!
Aronki doboob kuu kuyaamo meenme andangkembirimain.
98 Ebbed kwanime andi ye weng awinaan kumbed meeni kangdom keraan, ne bondan arebban,
kedi, kuye weng kuu kwane awinembirimain kii.
99 Eb kerekmen korokbewen ye weng yaa kube meendobimain kowe,
inamen niindem aom andangke bi kerekmen arimbed kandaan, ne kedmengkawiibdan arebban.
100 Eb kongamki yamob awine kandaan kowe,
inamen kaadkeri arimbed kandaan, aamkono aamkono arebban.
101 Ne kuu arewa kami ye kiwaan kuu ma wanain ande wunekaraan,
eb weng awine kandi dowad.
102 Ne kuu ebka kedmengkawewen kowe,
ebbed dakmewen ye amob yaa kuu doombere angkanindo.
103 Eb weng ambod ne kandaan kuu maa kai kii,
ne mongkodkono aom kuu in ye ambod kuu burudande arimbed keroon!
104 Eb kongamki yamob yaabed inamen kaadkeri kandimain,
kwanekob ne kuu abdon kami kiwaan korem yaa kuu dowakenban odkenebmo kerimain.
Nun
105 Eb weng kuu lem areb ne yonbed amunmo dodkan wini yaa nambiri yeman,
eb weng kuu ne kiwaan yaa nambiri yeman kui.
106 Ebbed dakmewen ye amob yorokmo kuu awina ande kowaan,
nangkon ee anam kwane awinaniin andaan.
107 Ne kuu durud yewed yemoon kandaan,
o Yariman, eb weng yaambed ongmewebko wadkera.
108 O Yariman, ewaningko kankooni weng nindorokiibbed dakmaan kuyaa kuu ee yimin ande.
Kwane ebbed dakmewen ye amob kuu kedmengkawe.
109 Ne kuu arudbon aom awunimain kuned,
eb amob nonondandainban.
110 Miin arewa kamenabidan kuu ne dowad yi kawaad nong kowiwen kuned,
ne kuu eb kongamki yamob yaa domonde kimyen winindo.
111 Eb kerekmen korokbewen ye weng wengambere aron korem awini ye yumbon kandaan,
kuye weng kumbed ne niindem aom kubi darewoob kerunimaan.
112 Ebbed wongkewen ye amob kuu awine kanda ande nekwaan,
aron korem, kwane wene yimin wandi yimin yaamo keraniin.
Samek
113 Aadidmidan kuu naawonmo kongendimain,
kumban eb amob yaa mimyob dowaken kowaan.
114 Eb kuu ne biknimbon kere ne kombe kii,
eb weng yaambed kwananeeb ande meedmiin.
115 Miin arewa kamenabidan, ne yaa angkanime,
kwananiib kuu ne Godbed kwanime andi ye weng kuu awinaniin.
116 Eb weng kunduk yaambed angkumone awawebko ne kuu doberembara,
kwanebko ne kwananeeb andi kuu kombere monmarain.
117 Ne kuu ebbed wongkewen yamob yaa amun andi dowad angkumone awawe.
Kwananeeb kuu arud ye barangbed ne kuu ma monmaraanban.
118 Ebbed wongkewen yamob yaa domonde kimyen winimaibdan kuu ebbed wunekarundimaab,
amborom kuu yi birandi kuu dawangmo kaimaib kowe.
119 Okad kiri miin arewa kamenabidan kuu ebbed kemengkod aremoon areb kerewen,
kwanekob ne kuu eb kerekmen korokbewen ye weng kuu mimyob dowaken kowimain.
120 Eb yaa uneni ne id kumundin kiringmimain,
kwane eb wengyundi yaa unimain.
Ayin
121 Ne kamenabaan kuu yorokmo anammo kerekmen yaambed kwamaan,
kowe ne kuu ne bondan yaa nen kondaab.
122 Eb dememan ne yaa kuu amun amun kamebdaniin ande kowe.
Korondaawa kerengkandanbed ne yaa dabab wayiraib.
123 Ebbed ne kuu arewa yaa burudande nende ande onmoni nindob yidnoon,
kwane eb weng yorokmo yaa kangkon kwanimain.
124 Eb dememan ne yaa kuu eb womoniyiibban ye mimyob dowaken yaambed kame.
Kwane ebbed wongkewen yamob kuu kedmengkawe.
125 Ne kuu eb dememan, inamen kaadkeri kankawe,
eb kerekmen korokbewen ye weng nekaadkeri dowad.
126 O Yariman, kuned kuu ebbed ambangki yaron kii,
amborom kuu eb amob domabangkaib kowe.
127 Anamaa, ebbed kwanime andi ye weng kuu mimyob dowaken kowaan,
bot gold arebban, bot gold yankorenmo arebban kui.
128 Kwanekob, inamen korem yaa kuu eb kongamki yamob kuu yiminmo ande wedmaan,
kowe dudanabi kiwaan korem yaa kuu naawonmo kongendimain.
Pe
129 Eb kerekmen korokbewen ye weng kuu manimanandeb amun kai,
kowe ne kuu kwane awine kandimain.
130 Eb wengbed ambobimaan kuu nambiri kondimaan,
kwane eb weng kuu mengmengiibban iwari doriibdan yaa inamen kaadkeri kondimaan.
131 Eb weng dowad ne mongkod daande moom kowembirimain,
amborom kuu ebbed kwanime andi ye weng yaa moom dowakeniib kowembirimain kowe.
132 Ne yaa murubia kaweneb ne yaa mimyob keewe kakman are nonondande.
Eb yaa mimyob dowaken keebdimaibdan yaa komo kamimaab kuu ne yaa kwamunemo kame.
133 Eb weng yaambed ne yon dodkanmo wini kerekmen yaa kangkadmewe.
Korondaawa ambarakmimbed ne yaa ma oone dobaraan.
134 Karubbed ne yaa dabab kawembiri yaa kuu ne nen bidde obon kowe.
Kwananeeb kuu eb kongamki yamob awine kandaniin.
135 Eb dememan ne yaa kuu kubi dowakeniib keewe amun keruwe.
Kwane ebbed wongkewen yamob kuu kedmengkawe.
136 Nimakarub kuu eb amob kuu awine kandokban kowe,
ne indob inok kuu ok mana areb menebimaan.
Tsadhe
137 O Yariman, eb kuu yorokmo,
kwane eb wengyundi kuu kangdommo.
138 Eb kerekmen korokbewen ye weng kowewen kuu yorokmo,
kuye weng kuu angkumone dobiri yeman kumbedmo.
139 Ne bondan kuu eb weng wunekare nonondandiwen kowe,
anam ambarakmiwen kii ande ne niindem aom denobeen.
140 Eb weng kuu karadmo,
kowe eb dememan ne kuu kuyaa mimyob dowaken kowimain.
141 Ne kuu yiri mana kere kwane akmendandiwen,
kuned eb kongamki yamob kuu nonondandainban.
142 Eb yorokmo kerekmen kuu aron korem korem yeman,
kwane eb amob kuu anammo.
143 Dabawiib durud yewediib ne ari meneboon,
kumban ebbed kwanime andi ye weng yaa kuu kubi dowakeniib kowaan.
144 Eb kerekmen korokbewen ye weng kuu aron korem yorokmo yeman,
inamen kaadkeri kuu kawebko wad dobara.
Kwof
145 O Yariman, ne niindem aom kumundin kumbed eb yaa baandaan kowe inanduwe.
Ne kuu ebbed wongkewen yamob awine kandaniin.
146 Ne kuu eb yaa baandaan kowe, ne kuu arewa yaa burudande nende.
Ne kuu eb kerekmen korokbewen ye weng awine kandaniin.
147 Ne kuu warindombed yaro dembeni eb yaa awawe ande baandimain,
eb weng yaambed kwananeeb ande meedmiin.
148 Eb weng meenme andangki dowad
ne kuu amki unuk angkimokban.
149 Eb womoniyiibban ye mimyob dowaken yaambed ne weng wengambere.
O Yariman, ebbed dakmewen ye amob yaambed ongmewebko wadkera.
150 Inamen arewa ongmenib ne nenbandande kamiibdan kuu ne dia keriwen kii,
kumban yi kuu eb amob yaa ambab angka doriib.
151 O Yariman, eb kuu ne dia,
kwane ebbed kwanime andi ye weng korem kuu anammo.
152 Unyeman anukbed ne kuu eb kerekmen korokbewen yaambed nekaadkeraan kuu,
ebbed kuye weng kuu aron korem kwane angkimbiri yeman ongmewen.
Res
153 Dabab ne yaa monoon kuyaa wedmeneb ne nen burudande angka kowe,
amborom kuu eb amob kuu ne nonondandimokban kowe.
154 Ne dowad koromoni weng nekweneb ne kuu bidde.
Eb weng yaambed ongmewebko wadkera.
155 Arewa kamenabidan kuu arewa yaa burudande bindi kerekmen yaa ambab angka doriib,
amborom kuu ebbed wongkewen yamob awine dobiri kerekmen onmimokban kowe.
156 O Yariman, eb mimyob keende kakman are nonondandi kerekmen kuu miin darewoob arimbed,
ebbed dakmewen ye amob yaambed ongmewebko wadkera.
157 Ne yaa dabab kawidaniib ne bondaniib kuu yemoon,
kuned ne kuu eb kerekmen korokbewen ye weng yaa kuu koronde kimyen winimokban.
158 Koyabdan yaa kuu wedmendekori komyeng areb kerimain,
amborom kuu yi kuu eb weng awinimokban kowe.
159 Eb kongamki yamob yaa mimyob dowaken kowimain kuu wedme.
O Yariman, eb womoniyiibban ye mimyob dowaken yaambed ongmewebko wadkera.
160 Eb weng korem kuu anammo,
kwane ebbed dakmewen ye amob yorokmo korem kuu aron korem kwane angkimbaraneen.
Sin
161 Korok korok kuu idiibbanbed ne yaa nenbandimaib,
kumban ne kuu eb weng yaa binangke une kuu anammo kii andimain.
162 Ne kuu eb weng yaa kubimain,
odamod miin darewoob wedme kandoon ye karub areb kerimain.
163 Ne kuu dudanabi yaa naawonmo kongendeni komyeng areb kerimain,
kumban ne kuu eb amob yaa mimyob dowaken kowimain.
164 Ne kuu aronki mimo aom kuu ewaningko kankoone ediib kerimain,
ebbed dakmewen ye amob yorokmo ye dowad.
165 Eb amob yaa mimyob dowaken kowimaibdan kuu yewenub darewoob kai kondimaab,
kwane yi kuu komo yaambed ma boknande kombaraibban kii.
166 O Yariman, ebbed nende burudande angka kowi kuu ne yaa monok ande meedmiin,
kwane ne kuu ebbed kwanime andi ye weng yaambed kwane ambangkimain.
167 Eb kerekmen korokbewen ye weng kuu awine kandimain,
kuyaa kuu mimyob dowaken miin darewoob kowimain.
168 Ne kuu eb kongamki yamowiib eb kerekmen korokbewen ye wengiib awine kandimain,
amborom kuu ne dobiri kerekmen kumundin kuu ebkaadmo kowe.
Taw
169 O Yariman, ne baandi kuu wengambere.
Eb weng yaambed inamen kaadkeri kuu kankawe.
170 Ne kaamoni kuu wengambere.
Eb weng yaambed ne kuu arewa yaa burudande nende.
171 Ne mongkodkono kuu ewaningko kankooni wengbed diire darewoob kerok,
amborom kuu ebbed wongkewen yamob kuu kedmengkawimaab kowe.
172 Eb weng dowad yook wingka,
amborom kuu ebbed kwanime andi ye weng korem kuu yorokmo kowe.
173 Ne awawi dowad eb dingki kuyaa kowe,
amborom kuu eb kongamki yamob kerekmen yaa kine kowaan kowe.
174 O Yariman, ne kuu ebbed ne nen arewa yaa burudandi yaa kuu moom dowakeniib kowimain,
kwane eb amob yaa kuu kubi dowakeniib kowimain.
175 Korondebko ewaningko kankooni dowad dobara,
kwane ebbed dakmewen ye amob kuu ne yaa awawok.
176 Ne kuu sibi biknemoon areb awerendobenmo yarebiin kowe,
eb dememan ne dowad mene kerekne onme,
amborom kuu ne kuu ebbed kwanime andi ye weng kuu ma nonondandimokban kowe.